‘Wat dit vat’: Só lyk Loki se ‘popsterre’Loki Rothman. (Foto: Janie Monsieur/Maroela Media) Die kitaarvirtuoos en musiekvervaardiger Loki Rothman het in Oktober verlede jaar ŉ eksperiment op die kassie van stapel gestuur waar hy drie Jan Allemans met genoeg talent om ŉ noot te hou, op kykNET se program Wat dit vat in popsterre omskep het. Wat begin het as ŉ Instagram-inskrywing, waar Rothman sy volgelinge gevra het of hulle dink hy moet sy jarelange vriend Pieter-Niel Muller – ŉ logistieke bestuurder van beroep – in ŉ popster verander, het kort voor lank in ŉ televisieprogram ontwikkel wat op kykNET te sien is. Rothman het deelnemers op sy Instagram-profiel gevra om vir die program in te skryf en sy musikantvriende, die kletsrymer Early B, die Afrikaanse sangers en liedjieskrywers Appel en Hunter Kennedy, gevra om vir elk van die drie deelnemers wat hy uiteindelik gekies het, ŉ liedjie te skryf. Rothman het dié liedjies help vervaardig. “Ek daag myself as musiekvervaardiger uit met hierdie eksperiment, waar ons kyk of ons enige persoon, ongeag van talent of voorkoms, in ’n popster kan verander. Ek is by die diepkant ingegooi om ook die aanbieder van die program te wees,” sê Rothman. Ná honderde inskrywings en vele oudisies, het Rothman drie unieke deelnemers vir die reeks gekies. Joseph Mitchell, Edó Mostert en Michelle Mountjoy is in die tweede episode as die deelnemers aangekondig en spog nou elkeen met ŉ oorspronklike enkelsnit en musiekvideo. Dié liedjies is tot 24 Januarie beskikbaar om op Spotify, Apple Music en Deezer af te laai en te stroom, en die video’s is op kykNET se YouTube-kanaal beskikbaar. Hier is die deelnemers: Joseph Mitchell (61), is ŉ afgetrede staatsamptenaar en die oudste van die deelnemers. Hy doen graag drama vir ’n ekstra inkomste en tel sing en tuinmaak onder sy stokperdjies. “Drama was altyd my groot liefde en ek sou nooit kon droom dat ek op 61 ’n musiekvideo sou maak nie. My drome het begin vaag raak en ek het gedink die deurbraak gaan nooit gebeur nie – toe kom hierdie uitdaging oor my pad. Dit was die wonderlikste ondervinding. Ek kon net myself wees en dit geniet.” Mitchell staan nou as Uncle Joe bekend en die naam van sy enkelsnit is “Like nie die laaitie nie”. Early B, wat ook tydens die program as mentor opgetree het, is in die humoristiese musiekvideo vir die liedjie te sien. Edó Mostert is ŉ professionele troufotograaf wat regdeur sy skoolloopbaan sanglesse geneem het en was Suid-Afrika se eerste manlike model met ’n voller figuur by ’n vooraanstaande modelagentskap in Kaapstad. Menseverhoudinge oor alle grense heen is een van sy groot passies in die lewe. “Sjoe, dit is so moeilik om te beskryf hoe baie hierdie program, sy mense en my nuwe aanhangers vir my beteken. Elke aspek van die program het my net meer en meer respek vir die musiekbedryf en die span agter die bekende gesigte gegee.” Mostert staan nou as EDO bekend en sy liedjie heet “Werkit boetie”. “Die liedjie en musiekvideo is iets wat ek nog nooit in Suid-Afrika gesien het nie en ek hoop dit is ’n baanbreker in elke opsig.” Die 26-jarige Michelle Mountjoy, wat in Amerika gebore is maar in Plettenbergbaai grootgeword het, se passie was nog altyd musiek. “Wat dit vat was ongelooflik. Dit het my heeltemal uit my dop geruk en ŉ soort selfvertroue gegee wat nooit weer by my weggeneem kan word nie. Ek is oor 11 weke gevorm in nog meer van myself as tevore. Ek het baie gehuil, maar meer gelag. Dit het my gehelp om te genees en te weet: Al is dit soms moeilik, gaan ek altyd deur die lewe sing.” Michelle se liedjie is getiteld “Sing jou lied”. “My musiekvideo wys baie mooi hoe my lewe was voor Wat Dit Vat en hoe dit nou is. Dat my ervaring met die wêreld gedeel word, gee my hoendervleis. Ek bid dat dit vir baie mense hoop sal gee.” Rothman maak op 30 Januarie op die Kwêla-bank bekend watter een van die deelnemers die meeste steun vir hul liedjie en video ontvang het.